Președintele american Joe Biden, care vrea un nou mandat la Casa Albă, încearcă să răspundă îngrijorărilor privind vârsta sa într-un clip de 60 de secunde în care susține că e "foarte tânăr, energic și chipeș".
Joe Biden (81 de ani) a făcut mai multe gafe în ultima perioadă, puse toate pe seama înaintării în vârstă, dar nici rivalul său republican, Donald Trump, care e cu doar patru ani mai mic, nu s-a lăsat mai prejos. Trump s-a apărat, în schimb, spunând că recentele sale confuzii au fost intenționate: "Sunt un orator grozav".
Spotul a costat 30 de milioane de dolari și a fost pregătit să ruleze timp de șase săptămâni pe posturi TV, notează The Guardian.
Clipul începe cu Biden care spune că știe că nu e "un tip tânăr", "dar înțeleg cum să fac lucrurile pentru poporul american!".
"Am condus țara prin criza COVID. Azi avem cea mai puternică economie din lume, am adoptat o lege care reduce prețurile medicamentelor pe bază de rețetă. (…)
Acum reconstruim America! Am adoptat cea mai mare lege din istorie pentru combaterea schimbărilor climatice, căci viitorul nostru depinde de ea", a mai spus Joe Biden.
Democratul a făcut apoi o comparație între el și contracandidatul său, republicanul Donald Trump: "Timp de patru ani, Donald Trump a încercat să adopte o lege a infrastructurii și a eșuat".
De asemenea, l-a acuzat pe Trump că "a luat libertatea femeilor de a alege", aluzie la verdictul dat de Curtea Supremă americană care a anulat dreptul la avort.
"Donald Trump crede că treaba președintelui e să aibă grijă de Donald Trump. Eu cred că treaba președintelui e să lupte pentru tine, poporul american, și asta fac!", a mai susținut Joe Biden în spotul electoral.
La final, regizorul îi cere lui Biden să mai tragă o dublă, moment în care președintele spune: "Uite, sunt foarte tânăr, energic și chipeș! Pentru ce naiba fac asta?".